Virallinen lehti nro C 371 , 08/12/1997 s. 0211



B4-0966 ja 0982/97 Päätöslauselma maatalousuudistusten jatkamisen merkityksestä Filippiineille Euroopan parlamentti, joka A. ottaa huomioon kymmenien miljoonien ecujen suuruisen tuen, jota Euroopan unioni antoi Filippiinien hallitukselle vuodesta 1986 lähtien «Comprehensive Agrarian Reform Programme» (CARP) -ohjelman toteuttamiseen, mukaan lukien viidessä Filippiinien maakunnassa toteutettaviin hankkeisiin tarkoitetut avustukset, joista päätettiin vasta vuonna 1994, B. ottaa huomioon maareformiohjelmassa tähän mennessä saavutetun edistymisen, C. ottaa huomioon Sumilaosta, Bukidnonista kotoisin olevien noin 20 Lumad- maanviljelijän maatalousuudistusministeriön (DAR) edustalla Manilassa järjestämän nälkälakon, joka oli protesti sitä vastaan, että ministeri Ruben Torres oli palauttanut 144 hehtaaria maata suurmaanomistajalle (Quisumbingin perheelle), vaikka DAR aikaisemmin oli luovuttanut maan maanviljelijöille maareformiohjelman yhteydessä, D. ottaa huomioon, että Filippiinien presidentti Ramos palautti Lumad- maanviljelijöille 28 nälkälakkopäivän jälkeen 100 hehtaaria näistä 144 hehtaarista ja että viljelijät tällöin lopettivat nälkälakkonsa, E. ottaa huomioon että Quisumbingin perhe on tällä välin pystyttänyt kyseisten 144 hehtaarin ympärille piikkilanka-aidan ja on palkannut kymmeniä aseistettuja vartijoita vartioimaan tiluksiaan, F. ottaa huomioon, että tällä välin on tullut ilmi ainakin neljä samanlaista tapausta (Bataanin, Rizalin, Bulacanin ja Caviten maakunnissa), joissa Torres on palauttanut maan sen alkuperäisille omistajille sen jälkeen, kun DAR oli luovuttanut sen maanviljelijöille, G. ottaa huomioon, että DAR:in aluetoimistoissa on vielä satoja maareformia koskevia hakemuksia odottamassa käsittelyä, H. on huolestunut tiedoista, joiden mukaan maanviljelijöiden johtaja Romeo Cortes on ollut kadoksissa 1. huhtikuuta 1997 lähtien ja kansanryhmän johtaja Gaudencio Devaras siitä lähtien, kun asevoimien jäsenet sieppasivat hänet 12. heinäkuuta 1997; I. on tietoinen useille henkilöille langetetuista kuolemantuomioista ja vahvistaa tuomitsevansa kuolemanrangaistuksen, J. on huolestunut useita vakavia kidutustapauksia koskevista tiedoista; Euroopan parlamentti, joka 1. Kehottaa painokkaasti presidentti Ramosia ja Filippiinien hallitusta panemaan täytäntöön päätöksen maan luovuttamisesta maanviljelijöille Sumilaossa; 2. Pyytää Filippiinien viranomaisia pikaisesti huolehtimaan siitä, etteivät Quisumbingin perheen aseistetut vartijat uhkaa ja pelottele maanviljelijöitä; 3. Pyytää, että presidentti Ramos ja Filippiinien hallitus myös tällä välin ilmenneissä vastaavanlaisissa tapauksissa luovuttaa maan takaisin maanviljelijöille; 4. Pyytää, että presidentti Ramos ja Filippiinien toimivaltaiset viranomaiset kiinnittävät ennen toukokuussa 1998 pidettäviä vaaleja enemmän huomiota maareformilain täytäntöönpanoon ja huolehtivat siitä, että viivästyneet maanomistusolojen uudistusta koskevat hakemukset käsitellään; 5. Pyytää Filippiinien viranomaisia antamaan selvityksen Romeo Cortesin ja Gaudencio Devarasin tilanteesta; 6. Pyytää Filippiinien hallitusta muuntamaan useille kansalaisille langetetut kuolemanrangaistukset muiksi rangaistuksiksi; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja Filippiinien tasavallan presidentille.